Miele

Miele on saksalainen Carl Mielen ja Reinhard Zinkannin vuonna 1899 perustama kodinkonevalmistaja, jonka pääkonttori sijaitsee Güterslohissa, Nordrhein-Westfalenin osavaltiossa. Vantaalla sijaitseva Miele Suomi on perustettu 23.12.1976.

Miele valmistaa muun muassa astianpesukoneita, pyykinpesukoneita, pölynimureita, kahviautomaatteja ja kylmälaitteita yksityiseen käyttöön ja ammattilaisille. Mielen palveluksessa on noin 16 500 työntekijää eri puolilla maailmaa, joista yli 11 000 Saksassa. Suomessa työntekijöitä on noin 50 henkilöä (2009). Yrityksen liikevaihto tilikaudella 2009/2010 oli 2,83 miljardia euroa. Miele on aina ollut perheomisteinen. Sen omistavat nyt jo neljännessä sukupolvessa Mielen ja Zinkannin perheet (noin 51 %:n ja 49 %:n osuuksilla).

Suunnittelukeskus 

Mielellä on oma 1 430 neliömetrin kokoinen muotoilukeskus Saksassa. Keskuksessa työskentelee yli 30 työntekijää, jotka käyttävät uusinta tekniikkaa suunnittelutyössään: Catia (V5) ja Alias (Studio), kuten erilaiset dtp-ohjelmat. Näiden ohjelmistojen ansiosta koko tuotteiden suunnitteluprosessi tapahtuu virtuaalisesti. Ideat mallinnetaan 3D-animaatioina 1:1 koossa. Muotoiluprosessin aikana suunnittelijat voivat viestiä tehtaan kanssa samanaikaisesti jatkuvasti.

Yritysfilosofia

Carl Miele ja Reinhard Zinkann perustivat yrityksen vuonna 1899. Heidän tavoitteena oli alusta alkaen valmistaa maailmanlaajuisesti kaikkein korkealaatuisimpia kodinkoneita. Lisäksi heidän tavoitteenaan oli olla kaikista maailman merkeistä kotitalouksien ehdoton huippubrändi. Avainasiat tähän pyrittäessä ovat laadukas työ ja tuotteiden kestävyys.

Historia

1899: Miele aloitti separaattoreiden ja linkojen valmistuksen Herzebrockissa.
1901: Jo toisena vuonna yritys täydensi mallistoaan lanseeraamalla Meteor-voikirnun, joka helpotti maatilan arkea.
1903: Yläheiluritoiminnolla varustettu pyykinpesukonemalli helpotti pesemistä. Koneessa oli keskipakoisvoimalla toimiva heiluri. 
1911: Miele toi ensimmäisenä markkinoille sähkömoottorisen pyykinpesukoneen maailmassa.
1912–1914: Yhtiö valmisti autoja, joita ehti markkinoille 143 kappaletta. Pääoma ei kuitenkaan riittänyt, joten autojen valmistus lopetettiin.
1914: Mielen ensimmäinen vesimoottorilla toimiva pyykinpesukone (nro 40) tuli Mielelle myyntiin jo ennen ensimmäistä maailmansotaa. Vesi oli tuohon aikaan huomattavasti halvempaa kuin sähkö. 
1915–1950: Miele otti tuotantoon suositut sota-ajan kärryt, joiden valmistusta jatkettiin aina 50-luvulle asti
1916: Yritys tarjosi asiakkaillensa jo tuolloin 10 vuoden takuuta tuotteisiinsa.
1924: Mielen tehtaat laajensivat tuotantoaan, ja yritys aloitti pitkään suunnitellun polkupyörien tuotannon Bielefeldissä.
1925: Mielen ensimmäiset hiilellä ja kaasulla toimivat erikoistet rumpupesukoneet alensivat pesuaineen ja energian käyttöä sekä paransivat pesutulosta. Suurella täyttömäärällä varustetut koneet olivat suosittuja mm. hotelleissa ja sairaaloissa. 
1930: Yritys toi markkinoille modernin pölynimurimallin L, joka oli ns. "torpedonmuotoinen" eli ei enää tavallinen kattilamainen. Muodon lisäksi uutta olivat myös mattosuulake, kumiset puskurilistat ja bakeliittipintainen kotelo.
1932: Yritys loi polkupyörän, jossa oli moottori, ns. "pappamopo".

Palkinnot ja muotoilu

Mielen muotoilun tavoitteena on luoda ajatonta visuaalista ilmettä tuoteryhmiin, joka näyttäisi edelleen modernilta ja aikansa edelläkävijältä vielä 20 vuoden jälkeen.

Yrityksen eri tuotteet ovat voittaneet useita kymmeniä erilaisia palkintoja eri vuosina (esim. Product Design Award, Focus Silber, Red Dot, Gold Award,IMM Cologne, Höchste Designqualität).

Lähteet

Aiheesta muualla

 Miele Suomi.
 Miele & Cie. KG. 
  Miele Professional laitteet ammattikäyttöön.

Saksalaiset kodinkonevalmistajat
Kodinkonemerkit